الدار البيضا

**كازابلانكا** (**كازا** بلمختصر)، **الدار البيضاء** ب لعربية، ⵜⵉⴳⵎⵎⵉ **ⵜⵓⵎⵍⵉⵍⵜ** تيݣمّي تومليلت ب لأمازيغية، **Casablanca** *كازابلانكا* بلفرونسي ، **(** *أنفا* او **ⴰⵏⴼⴰ** هوا لإسم لقديم ديالها، من أصل أمازيغي) مدينة مغربية كاينة ف وسط-غرب المغرب و المقر ديال جهة الدارلبيضا ـ سطات. المدينة معروفة بلي راها أكبر مدينة من ناحية السكان. و معروفة حتى ب المعاملات التجارية حيت كازا كضم عدد كبير من الشركات و المقاولات. شي لي كيخلي كازا كتعتبر العاصمة ليقتيصادية ديال لمغريب.

## أصل سّمية
قبل ماتكون هاد سميّة لي كانعرفو دابا، كانت هاد لمدينة سميتها **ⴰⵏⴼⴰ** *أنفا* و هي سمية أمازيغية كاتعني تل أولا كدية، من بعد هاد سمية ولات دابا كاتݣال غي لوحد لحي معروف فكازا (أنفا).

أما كازابلانكا لي ب لعربية *الدار البيضاء* جات من تسمية ديال صبليون و لبرطقيز (لبرتغاليين). وخداو هاد السمية من واحد لمنارة ديال لبحارة كانت كاتضوي ب ليل باش تݣيديهم. هاد لمنارة تهدمات و مابقا فيها غير لملامح ديالها. وحيت كانت كتشبه ل دار ملونة ب لبيض سماو لمنطقة Casabranca (كاسابرانكا) ولي كتعني دّار لبيضا ب لبرطقيزية ؤ طّرجمات ب صبليونية ل Casablanca (كاسابلانكا).

## تّاريخ

لمغاربة لقدام كانو كيعيشو من أزمنة سحيقة ف لمنطقة ديال كازا، حيت تلقاو ف لمحيط ديالها آتار كترجع ل عصور ما قبل تّاريخ. ف لقرن لعاشر قبل لميلاد تبنات قرية ؤلا مدينة ف ديك لمنطقة تسمات أنفا (كتعني **لكدية ** ب لأمازيغية) ؤ كانت تابعة ل مملكة موريطانية. بحكم لموقع لستراتيجي ديالها، غادي يستعملو لفينيقيين لمرسا ديالها باش يتاجرو معا لمور، ؤ موراهوم رّومان فاش شدو لمنطقة ؤ ولات تابعة ليهم.

ف لبدية ديال لقرون لوسطى معا دخول ديال لإسلام ل لمغريب غادي تولي أنفا عاصمة ديال برغواطة، ؤ غادي تبقا هكاك، حتا قضاو لموحدين علا لبرغواطيين ف لقرن 12 ميلادي.

ف 1468 لبرطقيز غادي يدمرو أنفا، ؤ ف 1755 غادي تعاود تدمر ب زلزال، لّي غادي تخلي سّكان ديالها يهجروها. مي ف 1770 سّلطان محمد تالت بن عبد الله غادي يعاود يبني لمدينة ب سمية جديدة: دّار لبيضا.

## جغرافيا

كازا كتوجد فالشاوية لمعروفة ب لفلاحة ديالها من قديم الزمان، و اللي باقة لدابا محافضة على هاد الصفة، و حيت كازا كطل على لبحر ،فهي كتوفر تا على لموارد السمكية اللي كادخل للمغريب بزاف ديال لفلوس. لا من ناحية الصيادة ولا من المراسي لي كتجيب بزاف ديال الباطوات السياحية و حتى التجارية.

### نّاس

أوّل إحصاء د سّكان تدار ف لمغريب مورا سّتيقلال ف 1960، تّلقا فيه بلي كاينين 960.812 لي ساكنين ف الدار البيضا، سوا مغاربا ؤلا أجانب، ؤ كانت ديجا أكبر مدينة مغريبية من حيت عاداد سّكان.

## الجو

الجو فكازا غالبا كايكون عادي و بعض المرات كايكون بارد حيت يمكن توصل الحرارة بعض المرات فالعام لقل من 8 الدراجات سيلسيوس و كاترتفع حتل 27 درجة مئوية سلسيوس كمعدل عام.

## الطبيعة

الجو ديال كازا بدا كيعاني هاد السنوات الخيرة بسباب لوزينات ؤ اتّأتير ديال لحتيباس لحراري لي كيعرفها العالم، وممكن نشوفو هاد التغير فالشتا لي مابقاتش كاتطيح ف الوقات ديالها، فالامراض لي بدات كتنتاشر، فالدخان لي ديما كيغطي السما فكازا.

## تصاور

ملف:Vue sur l'ancienne médina la vieille ville de Casablanca bab Marrakech Kora Ardia Tour de l'Horloge mosquée hassan 2 - Photo de Abdellatif AMAJGAG.jpg|الدار لبيضا ف الليل
ملف:Casablanca 7.58684W 33.56662N.jpg|الدار لبيضا من السما
ملف:9. Casablanca — Les Postes Espagnoles et le Consulat d'Allemagne.jpg|لقنصلية لقديمة ديال ألمانيا
ملف:Casablanca port train station inside.jpg|المحطة ديال الترانات الدار لبيضا الميناء
ملف:Funerary stella of ain jmaa, Casablanca (Anfa).jpg|ستيلة ݣنايزية تّلقات حدا كازا مكتوبة ب لأمازيغية ؤ كترجع ل فترة مملكة موريطانية


## مصادر


تصنيف:جهة الدار البيضاء سطات
تصنيف:مدون د لمغريب
تصنيف:مقالات فيها مصدر و 3000 بايت